Samið um nýtt tölvukerfi á Landspítalanum
Samið hefur verið um kaup á nýju tölvukerfi fyrir gjörgæslu, svæfingu og vökudeild á Landspítala. Samningur þess efnis var undirritaður í fyrradag í kjölfar útboðs á Evrópska efnahagssvæðinu.  Fyrir valinu varð gjörgæslukerfið CIS frá danska fyrirtækinu Daintel.
Tölvukerfið nýja mun gjörbylta allri skráningu á viðkomandi deildum, að því er fram kemur í fréttatilkynningu frá Landspítalanum.
"Með CIS er stigið stórt skref að því takmarki að hætta handvirkri skráningu á pappír á deildum á Landspítala. Kerfið tengist nánast öllum þeim lækningatækjum sem notuð eru á þessum deildum og safnar upplýsingum úr þeim sjálfkrafa. Með nýja kerfinu verður úrvinnsla gagna um meðferð sjúklinga öll mun auðveldari. Keyptur verður mjög öflugur vélbúnaður sem er nauðsynlegur fyrir kerfi sem safnar svo miklu af gögnum. Þá er fyrirhugað að sett verði upp vinnustöð við hvert sjúkrarúm sem birtir allar upplýsingar um viðkomandi sjúkling," segir í tilkynningunni.
Umtalsverð vinna starfsmanna Landspítala liggur að baki þessum áfanga og hefur stór hópur komið að henni. Nú tekur við það verkefni að undirbúa innleiðingu kerfisins. Gert er ráð fyrir að það verði tekið í notkun á fyrstu gjörgæsludeildinni í febrúar 2017. Fyrirhugað er að tölvukerfið komist í notkun á öllum ofangreindum deildum á því ári.
Samið hefur verið um kaup á nýju tölvukerfi fyrir gjörgæslu, svæfingu og vökudeild á Landspítala.
Samningur þess efnis var undirritaður í fyrradag í kjölfar útboðs á Evrópska efnahagssvæðinu.
Fyrir valinu varð gjörgæslukerfið CIS frá danska fyrirtækinu Daintel.
Gert er ráð fyrir að það verði tekið í notkun á fyrstu gjörgæsludeildinni í febrúar 2017.
Fyrirhugað er að tölvukerfið komist í notkun á öllum ofangreindum deildum á því ári.